سریلانکا په نړیوال جام کې انګلستان ته ماتې ورکړه
د سریلانکا لوبډلې کوربه انګلستان ته د ۲۳۳ منډو هدف ورکړی و خو د انګلستان ټول لوبغاړي په ۴۷ اورونو کې وسوځیدل او ټاکلی هدف یې پوره نشو کړی.
سریلانکا د پچې ګټلو نه وروسته د توپ وهنې پریکړه وکړله او سیالې لوبډلې ته یې نسبتاً د لږو منډو هدف وټاکه. د سر لوبغاړو یې ایله یو او دوه منډې وکړلې او پای کې یې د انګلستان لوبډلې ته په پوره پنځوسو اورونو کې د ۲۳۳ منډو هدف وټاکه. د سریلانکا لپاره په توپ وهنې کې تر ټولو زیاتې منډې پخواني کپتان انجیلو میتیوز وکړلې. هغه ۸۵ منډې وکړلې او د لوبې تر پایه ونه سوځید. د انګلستان منډو جوړولو پیل هم چندانې خوندر نه او د سر لومړني دوه لوبغاړي یې په صفر او څوارلسو منډو وسوځیدل. خو د انګلستان لوبغاړو د شلم اور نه وروسته لوبه کابو کړله او وړاند وینه همدا وه چې انګلستان به دا هدف پوره کړي خو د سریلانکا د لوبډلې پخواني کپتان او تیز توپ اچوونکي لسیت ملینګا د انګلستان لپاره د منډو جوړلو مخه ډب کړله. ملینګا د انګلستان څلور لوبغاړي وسوځول او خپله لوبډله یې بریالۍ کړله. ملینګا د لوبې غوره لوبغاړی هم شو. سریلانکا د دې لوبې په ګټلو سره د سږ کال د نړیوال جام په درجه بندۍ کې پنځم مقام ته ورسید او شپږ پواینټه لري. انګلستان بیا دریم مقام ته راښکته شو او اته پواینټه لري.